Avainsanat

Tiivistelmä



Avainsanat

1. Euratom — Perustamissopimus — Määräykset, joissa otetaan huomioon jäsenvaltioiden maanpuolustukselliset edut — Soveltamisalaltaan suppeat määräykset, jotka eivät oikeuta päättelemään, että Euratomin perustamissopimuksen määräyksiä voitaisiin nimenomaisia poikkeuksia lukuun ottamatta soveltaa ydinenergian sotilaskäyttöön

(EA 24–EA 28 artikla ja EA 84 artiklan 3 kohta)

2. Euratom — Perustamissopimus — Soveltamisala — Sotilastoiminta — Soveltamisalan ulkopuolelle jääminen — EA 37 artiklan soveltumattomuus sotilaallisista laitoksista peräisin olevaan radioaktiiviseen jätteeseen

(EA 37 artikla)

3. Euratom — Terveyden suojelu — Radioaktiivisen jätteen hävittämistä koskevat suunnitelmat — Tietojen toimittaminen komissiolle — Tavoite — EA 37 artiklan tulkinta, jossa jäsenvaltioille jätetään harkintavaltaa tietojen toimittamisajankohdan ja niiden sisällön suhteen — Hylkääminen

(EA 37 artikla)

4. Euratom — Tavoite suojella väestön terveyttä sekä ympäristöä ydinenergian käyttöön liittyviä vaaroja vastaan, mukaan lukien käyttö sotilastarkoitukseen — EY:n perustamissopimuksen määräysten sovellettavuus

Tiivistelmä

1. Se, että Euratomin perustamissopimukseen sisältyy määräyksiä (EA 24–EA 28 artikla ja EA 84 artiklan kolmas kohta), joissa on otettu huomioon jäsenvaltioiden maanpuolustukselliset edut, ei välttämättä johda päätelmään, jonka mukaan kyseisen perustamissopimuksen määräyksiä voitaisiin nimenomaisia poikkeuksia lukuun ottamatta soveltaa ydinenergian sotilaskäyttöön. Näiden määräysten olemassaolo voi selittyä myös sillä, että vaikka kyseinen perustamissopimus koskee ainoastaan siviilitoimintaa, eräiden siinä vahvistettujen määräysten soveltaminen voi kuitenkin vaikuttaa sellaisiin toimintoihin ja etuihin, jotka kuuluvat jäsenvaltioiden maanpuolustuksen alaan. Juuri näin on asia kyseisen perustamissopimuksen toisen osaston II luvun määräysten osalta, jotka koskevat tiedon levittämistä, sekä kyseisen osaston VII luvun määräysten osalta, jotka koskevat turvavalvontaa. Lisäksi kyseisten määräysten soveltamisala on suppea. Lukuun ottamatta niitä kahta lukua, joihin kyseiset määräykset sisältyvät, perustamissopimus ei nimittäin sisällä muita määräyksiä, joissa otettaisiin huomioon sotilastoimintaan liittyvät erityiset edut ja tarpeet.

(ks. 32 ja 33 kohta)

2. Useissa Euratomin perustamissopimuksen määräyksissä annetaan komissiolle huomattavia valtaoikeuksia, joiden perusteella se voi säädöksin tai yksittäisiä päätöksiä sisältävin lausunnoin puuttua aktiivisesti eri toiminta-aloihin, jotka liittyvät ydinenergian käyttöön yhteisössä. Tällaisten määräysten soveltaminen sotilaallisiin laitoksiin ja tutkimusohjelmiin sekä muuhun sotilaalliseen toimintaan voisi olla omiaan vaarantamaan jäsenvaltioiden keskeiset maanpuolustukselliset edut. Siitä, että kyseiseen perustamissopimukseen ei sisälly poikkeusmääräystä, jossa vahvistettaisiin yksityiskohtaiset säännöt jäsenvaltioiden oikeudesta vedota näihin keskeisiin etuihin ja puolustaa niitä, voidaan näin ollen päätellä, että sotilastoiminta jää kyseisen perustamissopimuksen soveltamisalan ulkopuolelle. Koska kyseinen perustamissopimus ei sovellu ydinenergian käyttöön sotilastarkoituksessa, komissio ei voi perustellusti vedota EA 37 artiklaan edellyttääkseen, että jäsenvaltiot toimittavat sille tietoja sotilaallisista laitoksista peräisin olevien radioaktiivisten jätteiden hävittämisestä.

(ks. 35, 36 ja 44 kohta)

3. EA 37 artiklaa on tulkittava siten, että yleiset tiedot radioaktiivisen jätteen hävittämistä koskevasta suunnitelmasta on toimitettava komissiolle ennen kuin asianomaisen jäsenvaltion toimivaltaiset viranomaiset antavat luvan jätteen hävittämiseen. Tämän määräyksen, jolla pyritään radioaktiivisen saastumisen ehkäisemiseen, vaikutuksen turvaamiseksi ja ottaen huomioon sen, että suuntaviivat, jotka komissio voi antaa asianomaiselle jäsenvaltiolle, ovat hyvin merkityksellisiä, on välttämätöntä, että komissiolla on hyvissä ajoin yleiset tiedot radioaktiivisten jätteiden hävittämistä koskevasta suunnitelmasta, jotta se voi asiantuntijoita kuultuaan antaa lausunnon, jota kyseinen valtio voi perusteellisesti tarkastella siten, että komission ehdotukset voidaan ottaa huomioon ennen luvan antamista.

EA 37 artiklan tulkinta, jonka mukaan asianomainen jäsenvaltio voisi päättää sekä siitä ajankohdasta, josta lähtien radioaktiivisen jätteen sotilaallinen lähde on katsottava siviilijätteeksi, että niiden tietojen konkreettisesta sisällöstä, jotka on toimitettava komissiolle, on ristiriidassa kyseisen määräyksen tavoitteen kanssa. Mahdollisesti myöhässä tapahtuva tietojen toimittaminen mitätöisi saastumisen ehkäisemiseen liittyvän tavoitteen. Toisaalta merkityksellisten tietojen mahdollinen vajavainen toimittaminen tekisi mahdottomaksi sellaisen lausunnon toimittamisen, joka on annettu asiasta täysin tietoisena.

(ks. 39 ja 40 kohta)

4. Se seikka, että Euratomin perustamissopimus ei sovellu ydinenergian käyttöön sotilastarkoituksessa, ei lainkaan vähennä sen tavoitteen oleellista merkitystä, joka koskee väestön terveyden sekä ympäristön suojelemista ydinenergian käyttöön liittyviä vaaroja vastaan, mukaan lukien käyttö sotilastarkoitukseen. Vaikka kyseinen perustamissopimus ei tarjoakaan yhteisölle erityistä keinoa tähän tavoitteeseen pyrkimiseksi, ei voida sulkea pois sitä, että asianmukaisiin toimenpiteisiin voidaan ryhtyä EY:n perustamissopimuksen tältä osin merkityksellisten määräysten perusteella.

(ks. 44 kohta)